২ গোলে এগিয়েও ড্র সিটির, হার বাঁচাল চেলসি

ওয়েব ডেস্ক: সবে জয়ের রাস্তায় ফিরেছিল ম্যাঞ্চেস্টার সিটি (Manchester City)। প্রিমিয়ার লিগ (Premier League) এবং এফএ কাপে বড় জয়ে কিছুটা স্বস্তি পেয়েছিলেন পেপ গুয়ার্দিওলা (Pep Guardiola)। কিন্তু সপ্তাহের মাঝে লিগের ম্যাচে ফের হতাশ হতে হল তাঁকে। হতাশ করল সেই রক্ষণ, ৭৮ মিনিট পর্যন্ত ২-০ এগিয়ে থাকা ম্যাচে এর্লিং হালান্ডরা (Erling Haaland) মাঠ ছাড়লেন ২-২ ড্র করে। অন্য ম্যাচে ২-২ ড্র করেছে চেলসিও (Chelsea FC)।

ব্রেন্টফোর্ডের বিরুদ্ধে প্রথমার্ধে গোল করতে পারেনি সিটি। যদিও সুযোগ তৈরি হয়েছিল। কেভিন ডি ব্রুইনা এদিন বেশ কিছু সুযোগ তৈরি করেন। প্রথমার্ধে তা নষ্ট করেন হালান্ড। তবে দ্বিতীয়ার্ধে, ৬৬ মিনিটের মাথায় ডি ব্রুইনার নিখুঁত ক্রসে পা ছুঁয়ে দারুণ গোল করেন ফিল ফোডেন। ৭৮ মিনিটে ব্যবধান বাড়ান তিনিই। বাঁ দিক প্রচণ্ড গতিতে এসে শট স্যাভিনহো। গোলকিপার সেভ করলে তাতে ঝাঁপিয়ে পড়েন ফোডেন, বাঁ পায়ের শটে বল জালে জড়িয়ে দেন।

আরও পড়ুন: চ্যাম্পিয়ন্স ট্রফিতে ব্যর্থ হলেই গম্ভীরের বিদায়?

তখন অতি বড় ব্রেন্টফোর্ড সমর্থকও ভাবেনি এ ম্যাচ থেকে তারা এক পয়েন্ট পাবে। ৮২ মিনিটে রক্ষণের গাফিলতিতে বক্সের মধ্যে সহজেই গোল করেন ইয়োনে উইসা। ৯০+২ মিনিটে সমতা ফেরান ক্রিশ্চিয়ান নরগার্ড। ৯০+৭ মিনিটে ম্যাচ প্রায় জিতেই যাচ্ছিল ব্রেন্টফোর্ড, নাথান আকে গোললাইন সেভ করেন।

চেলসি এদিন ২-২ ড্র করল বোর্নমুথের বিরুদ্ধে। ১৩ মিনিটে নিকোলাস জ্যাকসনের পাস থেকে ১-০ করেন চেলসির তারকা কোল পামার। দ্বিতীয়ার্ধ শুরুর ৫ মিনিটের মধ্যে পেনাল্টি থেকে ১-১ করেন জাস্টিন ক্লুইভার্ট। ৬৮ মিনিটে বাঁ পায়ের গোলার মতো শটে বোর্নমুথকে এগিয়ে দেন আন্তইন সেমেনয়ো। ম্যাচের প্রায় শেষ লগ্নে ফ্রি-কিক থেকে অনবদ্য গোলে চেলসির হার বাঁচালেন রিস জেমস।